William A. Pickering
William Alexander Pickering (9. kesäkuuta 1840 Eastwood, Nottinghamshire, Englanti – tammikuu 1907 San Remo, Italia) oli Singaporen kiinalaisten ensimmäinen protektori 1877–1888. Pickering oli brittiläisen siirtomaahallinnon ensimmäinen virkamies, joka osasi puhua ja kirjoittaa kiinaa. Pickeringin virkamiesura päättyi 1887 tehtyyn murhayritykseen, jossa saamistaan vammoista hän ei koskaan toipunut.
Pickering kävi yksityiskoulua Nottinghamissa ja lähti merille 16-vuotiaana ja palveli Englannin ja Kiinan välillä purjehtivissa laivoissa. 1862 hän siirtyi Kiinan meritulliviraston palvelukseen Fuzhoussa Fujianin maakunnassa. Siellä ollessaan hän opiskeli mandariinikiinaa ja Fujianissa puhuttua kiinan murretta. 1863 hän siirtyi Formosaan, jossa hän avusti tullilaitoksen perustamisessa. 1865 hän sai johdettavakseen Anpingin tulliviraston Taiwanfoon satamassa Formosalla. Kaksi vuotta myöhemmin hän siirtyi samalla paikkakunnalla toimineen englantilaisen yrityksen palvelukseen.
Pickering joutui palaamaan Englantiin terveysongelmien takia 1870. Siellä hän tapasi Salmisiirtokuntien kuvernöörin, joka tarjosi Pickeringille kiinan kielen tulkin paikkaa Salmisiirtokuntien hallinnossa. Pickering hyväksyi tarjouksen ja saapui Singaporeen maaliskuussa 1872. Hän oli Salmisiirtokuntien ensimmäinen ja ainut brittiläinen virkamies, joka osasi kiinaa. Työssään Pickering erotti monia oikeuden tulkkeja, jotka olivat kiinalaisten salaseurojen jäseniä.
Pickeringillä oli merkittävä osuus Larutin sotien (1861–1873) päättämisessä. Kaksi kiinalaista salaseuraa oli sotinut Perakin alueen tinakaivosoikeuksista. Pickering taivutteli salaseurat hyväksymään britit välittäjiksi ja sai siten aikaan aselevon. Neuvottelut johtivat lopulta Pangkorin sopimuksen allekirjoittamiseen tammikuussa 1874. Pangkorin sopimuksella oli myös merkittävä vaikutus brittien siirtomaavallan kasvulle Malakan niemimaalla.
Pickering nimitettiin 3. toukokuuta 1877 Singaporen kiinalaisten ensimmäiseksi protektoriksi. Singaporen alati kasvava kiinalaisväestö oli aiheuttanut levottomuuksia ja väärinkäytöksiä kuten pakkotyötä ja -prostituutiota. Protektorin tehtävänä oli valvoa, ettei väärinkäytöksiä tapahtuisi ja että saapuvat kiinalaissiirtolaiset olisivat tietoisia oikeuksistaan ja protektorin olemassaolosta. Pickeringin näkemyksen mukaan ongelman syy ja ratkaisu olivat kiinalaiset salaseurat. Hän pakotti salaseurojen johtajat rankaisemaan itse jäseniään, jotka rikkoivat lakia. Pickering toimi myös salaseurojen kiistojen välittäjänä. Yhteistyöstä kieltäytyminen johti salaseuran johtajan karkottamiseen Singaporesta. 1878 Pickering muodosti kiinalaisten ja eurooppalaisten lähetysasemien avulla turvakodin prostituution uhreiksi joutuneille naisille.
Pickeringin toiminta kiinalaisia salaseuroja vastaan koitui lopulta hänen kohtalokseen 18. heinäkuuta 1887, kun kiinalainen puuseppä heitti kirveen Pickeringin otsaan. Pickering ei koskaan toipunut täysin saamistaan vammoistaan ja jäi eläkkeelle 1888. Hän kuoli San Remossa, Italiassa, tammikuussa 1907.
Pickering julkaisi Formosan vuosistaan muistelmateoksen "Pioneering in Formosa. Recollections of Adventures among Mandarins, Wreckers, & Head-Hunting Savages" vuonna 1898.